b'\n_START_ARTICLE_\nHavelock Ellis\n_START_PARAGRAPH_\nHenry Havelock Ellis (2. helmikuuta 1859 Croydon, Surrey, Englanti \xe2\x80\x93 8. hein\xc3\xa4kuuta 1939) oli englantilainen l\xc3\xa4\xc3\xa4k\xc3\xa4ri ja kirjailija, joka tuli tunnetuksi homoseksuaalisuuteen, transsukupuolisuuteen ja muihin seksuaalikysymyksiin liittyvist\xc3\xa4 tutkimuksistaan. H\xc3\xa4n oli ensimm\xc3\xa4isen englanninkielisen homoseksuaalisuutta k\xc3\xa4sittelev\xc3\xa4n l\xc3\xa4\xc3\xa4ketieteellisen teoksen toinen kirjoittaja. Monien aikansa \xc3\xa4lymyst\xc3\xb6n edustajien tavoin Havelock Ellis kannatti eugeniikkaa ja toimi rodunjalostukseen t\xc3\xa4ht\xc3\xa4\xc3\xa4v\xc3\xa4n seuran puheenjohtajana.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nHavelock Ellis syntyi merikapteenin esikoiseksi, ainoaksi pojaksi jolle syntyi nelj\xc3\xa4 sisarta. Aloitettuaan l\xc3\xa4\xc3\xa4ketieteen opinnot h\xc3\xa4n meni mukaan marxilais-radikaalien piirien toimintaan ja oli mukana perustamassa Progress Society -nimist\xc3\xa4 j\xc3\xa4rjest\xc3\xb6\xc3\xa4, jonka tarkoituksena oli edist\xc3\xa4\xc3\xa4 \xc3\xa4lyllist\xc3\xa4 ja sosiaalista hyvinvointia. Pienempi ryhm\xc3\xa4 The Fellowship of the New Life toi h\xc3\xa4net yhteen homoseksuaalisuutta tutkineen Edward Carpenterin sek\xc3\xa4 tulevan vaimonsa, naisasia-aktivisti Edith Leesin kanssa. James Hintonin kirjoituksia luettuaan Ellis alkoi suuntautua seksologiaan ja oli l\xc3\xb6yh\xc3\xa4sti mukana monissa alaa kehitt\xc3\xa4viss\xc3\xa4 brittij\xc3\xa4rjest\xc3\xb6iss\xc3\xa4, muttei milloinkaan mennyt aktiivisesti mukaan j\xc3\xa4rjest\xc3\xb6el\xc3\xa4m\xc3\xa4\xc3\xa4n tai politiikkaan._NEWLINE_Ellisin ensimm\xc3\xa4inen teos homoseksuaalisuudesta, Sexual Inversion (1897). Siin\xc3\xa4 homoseksuaalisuutta k\xc3\xa4siteltiin ensi kertaa neutraalisti, ei vain kriminologisena ongelmana tai mielisairautena. Se oli ensimm\xc3\xa4inen osa Havelock Ellisin p\xc3\xa4\xc3\xa4teoksesta, kuusiosaisesta sarjasta Studies in the Psychology of Sex, jonka viimeinen osa ilmestyi 1928. Ensimm\xc3\xa4isen osan aiheuttaman kohun takia sarjaa ei julkaistu Britanniassa vaan Yhdysvalloissa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nEllisin ensimm\xc3\xa4inen avioliitto Edith Leesin kanssa oli vaikea vaimon homoseksuaalisuuden takia. Vuonna 1881 Ellis tapasi etel\xc3\xa4afrikkalaisen kirjailijan Olive Schreinerin, josta tuli h\xc3\xa4nen elinik\xc3\xa4inen yst\xc3\xa4v\xc3\xa4ns\xc3\xa4. Heid\xc3\xa4n v\xc3\xa4list\xc3\xa4\xc3\xa4n kirjeenvaihtoa julkaistiin vuonna 1992. Ellis kuoli 80-vuotiaana vuonna 1939 sairastettuaan vuosia kurkkusy\xc3\xb6p\xc3\xa4\xc3\xa4.'